Source: https://docplayer.cz/108095095-Zasady-volieb-do-akademickeho-senatu-filozofickej-fakulty-upjs-v-kosiciach.html
Timestamp: 2019-10-18 04:17:32+00:00
Document Index: 5010385

Matched Legal Cases: ['čl. 1', 'čl. 2', 'čl. 3', 'čl. 4', 'čl. 5', 'čl. 6', 'čl. 7', 'čl. 1', 'čl. 8', 'čl. 9', 'čl. 10', 'čl. 11', 'čl. 11', 'čl. 11', 'čl. 12', 'čl. 13']

Zásady volieb do Akademického senátu Filozofickej fakulty UPJŠ v Košiciach - PDF
Download "Zásady volieb do Akademického senátu Filozofickej fakulty UPJŠ v Košiciach"
1 Zásady volieb do Akademického senátu Filozofickej fakulty UPJŠ v Košiciach Úplné znenie Zásad volieb do Akademického senátu Filozofickej fakulty UPJŠ v Košiciach, ako vyplýva zo zmien a doplnení vykonaných na základe ich schválenia Akademickým senátom Filozofickej fakulty UPJŠ v Košiciach. Akademický senát Filozofickej fakulty UPJŠ v Košiciach podľa 33 ods. 2 písm. c) zákona č. 131/2002 Z. z. v znení neskorších predpisov prijal tieto zásady volieb do Akademického senátu fakulty. Zákon o vysokých školách č 131/2002 Z. z. zaručuje členom akademickej obce fakulty popri ďalších akademických právach a slobodách predovšetkým právo priamo voliť svoje akademické, samosprávne orgány a byť do nich volený (II. časť, II. hlava, oddiel prvý). čl. 1 Všeobecné ustanovenie 1. Zásady volieb upravujú spôsob volieb do Akademického senátu fakulty. Voľby členov Akademického senátu fakulty sú všeobecné, priame, rovné a uskutočňujú sa tajným hlasovaním členov akademickej obce fakulty. Každý volič hlasuje osobne, zastúpenie nie je prípustné. 2. Voľby vyhlasuje akademický senát fakulty najneskôr 4 týždne pred ukončením svojho funkčného obdobia s určením času a miesta ich konania. 3. Voľby členov akademického senátu fakulty sa konajú v jeden deň vo výučbovom období akademického roka. 4. Akademický senát sa skladá z 24 členov: 16 členov tvorí zamestnaneckú časť akademickej obce a 8 členov študentskú časť akademickej obce. Počet mandátov pre zamestnaneckú časť AS UPJŠ je určený takto: Katedra anglistiky a amerikanistiky 2 mandáty, Katedra aplikovanej etiky 1 mandát, Katedra filozofie a dejín filozofie 1 mandát, Katedra germanistiky 1 mandát, Katedra histórie 1 mandát, Katedra pedagogickej psychológie a psychológie zdravia - 1 mandát, Katedra pedagogiky 1 mandát, Katedra politológie 1 mandát, Katedra psychológie 1 mandát, Katedra romanistiky a klasickej filológie 1 mandát, Katedra slovakistiky, slovanských filológií a komunikácie 2 mandáty, Katedra sociálnej práce 1 mandát, Dekanát FF 1 mandát, Centrum jazykovej prípravy 1 mandát. 5. Funkčné obdobie akademického senátu fakulty je štvorročné. čl. 2 Vyhlásenie volieb 1. Akademický senát fakulty na zabezpečenie prípravy a na uskutočnenie volieb zriaďuje najmenej 5-člennú Volebnú a mandátovú komisiu (3 členovia sú zo zamestnaneckej časti akademickej obce a dvaja členovia sú zo študentskej časti akademickej obce) a dvoch náhradníkov (jeden je zo zamestnaneckej časti akademickej obce a jeden zo študentskej časti akademickej obce). Členov Volebnej a mandátovej komisie ustanovuje predseda akademického senátu fakulty na základe uznesenia senátu fakulty. Funkcia člena volebnej a mandátovej komisie je nezlučiteľná s kandidatúrou
2 do akademického senátu fakulty. Volebná a mandátová komisia si volí tajným hlasovaním predsedu z členov komisie. 2. Vyhlásenie volieb do AS fakulty, termín a miesto konania volieb sa zverejňuje na www stránke fakulty a na vývesných tabuliach fakulty. Voľby sa musia uskutočniť najskôr po 21 dňoch od vyhlásenia volieb a najneskôr týždeň pred uplynutím funkčného obdobia. čl. 3 Volebná a mandátová komisia 1. Prípravu a priebeh volieb do akademického senátu fakulty zabezpečuje Volebná a mandátová komisia. 2. Akademický senát fakulty na návrh dekana fakulty ustanovuje zapisovateľa Volebnej a mandátovej komisie, ktorý zabezpečuje administratívne práce súvisiace s voľbami podľa pokynov predsedu Volebnej a mandátovej komisie. Do náplne Volebnej a mandátovej komisie patrí: a) registrácia navrhovaných kandidátov, b) realizácia volebného aktu podľa schválených zásad, c) spísanie zápisnice o priebehu a výsledkoch volieb. čl. 4 Voličské zoznamy 1. Najneskôr do 15 dní pred dňom volieb predseda Akademického senátu fakulty odovzdá predsedovi Volebnej a mandátovej komisie voličské zoznamy členov akademickej obce fakulty. čl. 5 Kandidáti na členstvo v Akademickom senáte fakulty 1. Za kandidáta na členstvo v Akademickom senáte fakulty môže byť navrhnutý člen akademickej obce fakulty (v zmysle vymedzenia tohto pojmu v Štatúte FF UPJŠ). 2. Kandidátov na členov Akademického senátu fakulty navrhujú písomne najneskôr 10 dní pred dňom volieb Volebnej a mandátovej komisii členovia akademickej obce fakulty. 3. Návrh kandidáta musí obsahovať: a) meno, priezvisko, titul, vedeckú hodnosť, funkčné a pracovné zaradenie, vek kandidáta; u študentov ročník a odbor štúdia, b) písomné vyhlásenie kandidáta, že súhlasí s kandidatúrou a že nie sú mu známe prekážky zvoliteľnosti, c) meno a podpis navrhovateľa. 4. Kandidát na člena Akademického senátu fakulty môže zvolať predvolebné zhromaždenie. Predvolebné zhromaždenie nie je možné konať neskôr ako 2 dni pred konaním volieb. 5. Študenti navrhujú kandidátov do Akademického senátu fakulty z radov študentov.
3 6. Vysokoškolskí učitelia a výskumní pracovníci katedier navrhujú kandidátov do Akademického senátu fakulty zo svojich radov. Katedra fakulty tvorí jeden volebný obvod. Kandidát môže navrhnúť aj seba. čl. 6 Zoznamy kandidátov, hlasovacie lístky a ďalšie úkony na prípravu volieb 1. Volebná a mandátová komisia zostaví podľa abecedného poradia zoznam navrhovaných kandidátov za príslušné katedry fakulty a za študentov. Návrhy zverejní najneskôr 5 dní pred dňom konania volieb a určí termín prípadného oznámenia o vzdaní sa kandidatúry. 2. Volebná a mandátová komisia zabezpečí hlasovacie lístky. 3. Volebná a mandátová komisia vyhotoví hlasovacie lístky osobitne pre členov akademickej obce zamestnaneckej časti a členov akademickej obce študentskej časti. 4. Hlasovací lístok obsahuje zoznam kandidátov zoradených v abecednom poradí s týmito údajmi: a) meno, priezvisko a vek kandidáta, b) pracovné zaradenie, u študentov ročník štúdia, c) úradná pečiatka akademického senátu fakulty, podpis predsedu Volebnej a mandátovej komisie. čl. 7 Priebeh volieb 1. Voľby sa uskutočňujú vo volebnej miestnosti určenej volebnou a mandátovou komisiou. Vo volebnej miestnosti je osobitný priestor na úpravu hlasovacích lístkov a volebná urna na odovzdávanie hlasovacích lístkov. 2. Každý oprávnený volič sa preukazuje dokladom totožnosti a hlasuje osobne tak, že na hlasovacom lístku zakrúžkuje poradové číslo kandidátov, za ktorých hlasuje. Vysokoškolskí učitelia a výskumní pracovníci dostanú hlasovacie lístky s menami kandidátov z ich radov. V zmysle čl. 1 týchto zásad zakrúžkovať možno najviac toľko kandidátov, aký je stanovený počet mandátov pre príslušnú katedru do AS fakulty. Študenti dostanú hlasovací lístok s menami kandidátov z radov študentov. V zmysle týchto zásad zakrúžkovať možno najviac toľko kandidátov, aký je stanovený počet miest v Akademickom senáte fakulty, prislúchajúci zástupcom študentskej časti akademickej obce fakulty. 3. Každý volič môže použiť na hlasovanie jeden hlasovací lístok. 4. V prípade, že hlasovací lístok je upravený iným ako určeným spôsobom, je neplatný. čl. 8 Výsledky volieb 1. Po uplynutí času stanoveného na uskutočnenie volieb Volebná a mandátová komisia uzavrie volebnú miestnosť. 2. Výsledky volieb vyhodnocuje Volebná a mandátová komisia. 3. Zvolení sú tí kandidáti, ktorí dostali najvyšší počet hlasov. Pri rovnosti hlasov rozhoduje žreb.
4 4. O priebehu a výsledku volieb vyhotoví volebná a mandátová komisia zápisnicu. Zápisnica musí obsahovať: platnosť volieb, t. j. počet zúčastnených voličov, zoznam kandidátov, zoznam zvolených kandidátov, počet získaných hlasov všetkých kandidátov a podpisy všetkých členov volebnej a mandátovej komisie, stručný obsah oznámení a sťažností, ktoré boli podané volebnej a mandátovej komisii. 5. Voľby na fakulte sú ukončené osvedčením výsledkov volieb Volebnou a mandátovou komisiou v zápisnici. 6. Oznámenie o výsledkoch volieb do Akademického senátu fakulty zabezpečí Volebná a mandátová komisia na vývesnej tabuli fakulty do dvoch dní od skončenia volieb a na webovej stránke fakulty. 7. Predseda Volebnej a mandátovej komisie zvolá ustanovujúce zasadnutie Akademického senátu fakulty najneskôr do 30 dní po vyhlásení výsledkov volieb do Akademického senátu fakulty. 8. Na ustanovujúcom zasadnutí akademického senátu fakulty predseda Volebnej a mandátovej komisie odovzdá zvoleným kandidátom osvedčenie o zvolení za člena Akademického senátu fakulty. 9. Predseda volebnej a mandátovej komisie pre voľby do Akademického senátu fakulty vykoná voľbu komisie pre voľbu predsedu a podpredsedu Akademického senátu fakulty a odovzdá vedenie zasadnutia zvolenému predsedovi Akademického senátu fakulty. čl. 9 Volebná sťažnosť 1. K priebehu a výsledkom volieb môže podať sťažnosť každý člen akademickej obce do 2-och pracovných dní odo dňa vyhlásenia výsledkov volieb. Sťažnosť sa predkladá písomne predsedovi Volebnej a mandátovej komisie. O volebnej sťažnosti rozhodne s konečnou platnosťou Volebná a mandátová komisia do 5-ich pracovných dní od podania sťažnosti. Rozhodnutie oznámi písomne osobe, ktorá sťažnosť podala. čl. 10 Doplňujúce voľby 1. V prípade, že sa uvoľní miesto (zanikne členstvo) v akademickom senáte fakulty, konajú sa doplňujúce voľby. 2. Členstvo v akademickom senáte fakulty zaniká: a) vymenovaním člena do niektorej z funkcií podľa 26, ods. 3 zákona o vysokých školách (t. j. rektora, prorektora, dekana, prodekana, kvestora a tajomníka fakulty); b) skončením pracovného pomeru v prípade členov zamestnaneckej časti AS FF UPJŠ; c) prerušením štúdia v prípade členov študentskej časti AS FF UPJŠ; d) skončením štúdia člena študentskej časti AS FF UPJŠ, ak nepožiadal o pozastavenie členstva v akademickom senáte podľa 26, ods. 8 zákona o vysokých školách; člen študentskej časti akademického senátu, ktorý nie je študentom doktorandského študijného programu, môže pred riadnym skončením štúdia písomne požiadať o pozastavenie členstva v akademickom
5 senáte členstvo sa pozastaví odo dňa nasledujúceho po dni riadneho skončenia jeho štúdia a obnoví sa dňom, keď sa opäť stane členom študentskej časti akademickej obce, za ktorú bol zvolený; člen, ktorý má pozastavené členstvo, sa považuje za neprítomného na rokovaní akademického senátu fakulty; e) nezapísaním sa na štúdium najneskôr v posledný deň určený na zápis prijatých uchádzačov o štúdium v príslušnom akademickom roku, ak ide o člena s pozastaveným členstvom; f) uplynutím šiestich mesiacov odo dňa pozastavenia členstva, ak v tejto lehote nedošlo k obnoveniu členstva; g) vzdaním sa funkcie člena; h) odvolaním člena podľa čl. 11 týchto zásad; i) úmrtím člena. 3. Na doplňujúce voľby sa primerane použijú ustanovenia Zásad volieb do Akademického senátu Filozofickej fakulty UPJŠ v Košiciach. čl. 11 Odvolanie člena Akademického senátu fakulty 1. Návrh na odvolanie člena Akademického senátu fakulty musí predložiť najmenej 100 členov akademickej obce fakulty, čo sa týka študentskej časti akademickej obce, a jedna tretina členov akademickej obce príslušnej katedry, čo sa týka zamestnaneckej časti Akademického senátu fakulty. Návrh s odôvodnením sa predkladá písomne predsedovi Akademického senátu fakulty. 2. Predseda Akademického senátu fakulty organizačne zabezpečí v zmysle Zásad volieb do Akademického senátu fakulty (čl. 11, odsek 2 týchto zásad) podmienky na vykonanie aktu odvolania člena Akademického senátu. 3. Odvolanie člena študentskej časti Akademického senátu je platné vtedy, ak sa na hlasovaní zúčastnila aspoň jedna tretina všetkých členov študentskej časti akademickej obce fakulty a za jeho odvolanie hlasovala nadpolovičná väčšina hlasujúcich. 4. Odvolanie člena zamestnaneckej časti Akademického senátu zastupujúceho zamestnancov príslušnej katedry fakulty je platné vtedy, ak za jeho odvolanie hlasovala väčšina členov akademickej obce príslušnej katedry. čl. 12 Opatrenia na zabezpečenie volieb 1. Všetky pomocné prostriedky, najmä potreby do volebnej miestnosti, obálky, tlačivá, rozmnoženie hlasovacích lístkov a pomocné práce zabezpečia pre Volebnú a mandátovú komisiu pracoviská dekanátu fakulty. čl. 13 Záverečné ustanovenie 1. V zmysle 33 ods. 5 zákona č. 131/2002 Z. z. v znení neskorších predpisov Zásady volieb do akademického senátu fakulty nadobúdajú platnosť a účinnosť dňom schválenia v Akademickom senáte fakulty.
6 2. Zmeny a doplnky Zásad volieb do Akademického senátu Filozofickej fakulty UPJŠ v Košiciach uvedené v uznesení č. 17/2015 zo dňa nadobúdajú platnosť a účinnosť dňom schválenia Akademickým senátom Filozofickej fakulty UPJŠ v Košiciach dňa V Košiciach dňa prof. PhDr. Oľga Orosová, CSc. dekanka FF UPJŠ v Košiciach prof. PhDr. Eva Žiaková, CSc. predsedníčka AS FF UPJŠ v Košiciach